## Pravilnik o načinu provedbe inspekcijskog nadzora nad radom Ureda za probaciju

### NN 83/2010 (5.7.2010.), Pravilnik o načinu provedbe inspekcijskog nadzora nad radom Ureda za probaciju

MINISTARSTVO PRAVOSUĐA

2369

Na temelju članka 10. stavka 2. Zakona o probaciji (»Narodne novine«, broj 153/09.) ministar pravosuđa donosi

PRAVILNIK

O NAČINU PROVEDBE INSPEKCIJSKOG NADZORA NAD RADOM UREDA ZA PROBACIJU

Članak 1.

Ovim Pravilnikom propisuje se način provedbe inspekcijskog nadzora (u daljnjem tekstu: nadzor) nad radom ureda za probaciju Uprave za probaciju i podršku žrtvama i svjedocima (u daljnjem tekstu: Ured za probaciju).

Članak 2.

1) Ravnatelj Uprave za probaciju i podršku žrtvama i svjedocima Ministarstva pravosuđa (u daljnjem tekstu: ravnatelj) rješenjem određuje provedbu nadzora, Ured za probaciju nad čijim će se radom nadzor provesti, imenuje povjerenstvo, voditelja povjerenstva, vrijeme u kojem će se nadzor provesti, te poslove koji će se nadzirati.

2) Ako provedba nadzora ne trpi odgodu, ravnatelj može provođenje nadzora narediti usmeno.

Članak 3.

1) Nadzor se u pravilu provodi u radno vrijeme Ureda za probaciju.

2) Nadzor čije provođenje nije dovršeno do kraja radnog vremena, može se nastaviti i nakon proteka radnog vremena.

Članak 4.

1) Nadzor se provodi neposrednim uvidom u uvjete, način rada službenika, akte Ureda za probaciju, te postupanje sa osobama uključenim u probaciju.

2) Neposredni uvid u akte Ureda za probaciju obuhvaća osobito uvid u:

– opće i pojedinačne akte iz nadležnosti voditelja Ureda za probaciju,

– evidencije i dokumentaciju o radu službenika Ureda za probaciju,

– evidencije i dokumentaciju o osobama uključenim u probaciju sadržanih u osobniku.

3) U provođenju nadzora povjerenstvo će obaviti razgovor sa službenicima Ureda za probaciju, a po potrebi i s osobama uključenim u probaciju. Ukoliko je za izvršenje nadzora potrebno, na zapisnik će se uzeti izjave službenika i osobe uključene u probaciju.

Članak 5.

U provođenju nadzora, od nadležnih državnih tijela i pravnih osoba, mogu se zatražiti izvješća i neposredni uvid u dokumentaciju koja se odnosi na obavljanje probacijskih poslova.

Članak 6.

1) Ako povjerenstvo u provođenju nadzora utvrdi nezakonitost, nedostatak ili nepravilnost, odredit će njihovo otklanjanje i rok u kojem se to mora napraviti.

2) Povjerenstvo koji provodi nadzor dat će službenicima Ureda za probaciju potrebna pojašnjenja i upute vezane uz obavljanje probacijskih poslova.

Članak 7.

1) Na zahtjev osobe uključene u probaciju povjerenstvo će zaprimiti njenu pritužbu i po istoj postupiti.

2) Ako se utvrdi nezakonito postupanje prema osobi uključenoj u probaciju, povjerenstvo će, osim postupanja sukladno članku 4. stavak 2. ovoga Pravilnika, tu osobu uputiti u njena prava i obveze.

Članak 8.

1) O tijeku provođenju nadzora vodi se zapisnik. U zapisnik se unosi bitan sadržaj nadzora, utvrđene činjenice, pritužbe ili izjave službenika, osoba uključenih u probaciju, mjere određene za otklanjanje utvrđenih nezakonitosti, nedostatka ili nepravilnosti, ocjena utvrđenog stanja i prijedlog mjera.

2) Zapisnik potpisuju voditelj i članovi povjerenstva te zapisničar. Voditelj povjerenstva će prije početka provedbe nadzora od članova povjerenstva odabrati osobu koja će voditi zapisnik.

Članak 9.

1) Povjerenstvo će u roku od petnaest dana izvješće o provedenom nadzoru dostaviti ministru i ravnatelju.

2) Izvješće sadrži podatke o provedenom nadzoru, utvrđenim činjenicama i prijedlog mjera.

Članak 10.

Ovaj Pravilnik stupa na snagu danom objave u »Narodnim novinama«.

Klasa: 011-01/09-01/1

Urbroj: 514-08-01-10-3

Zagreb, 30. lipnja 2010.

Ministar
dr. sc. Ivan Šimonović, v. r.

Pravilnik, NN 83/2010-2369